作者:李商隱
標題:昭肅皇帝輓歌辭三首
內容:九縣懷雄武，三靈仰睿文。周王傳叔父，漢後重神君。玉律朝驚露，金莖夜切雲。笳簫淒欲斷，無複詠橫汾。玉塞驚宵柝，金橋罷舉烽。始巢阿閣鳳，旋駕鼎湖龍。門咽通神鼓，樓凝警夜鐘。小臣觀吉從，猶誤欲東封。莫驗昭華管，虛傳甲帳神。海迷求藥使，雪隔獻桃人。桂寢青雲斷，松扉白露新。萬方同象鳥，舉慟滿秋塵。